Республикаға идара итеү үҙәге үҙ эшендә социологик тикшеренеүҙәргә һәм йәмәғәт фекерен өйрәнеүгә таяна. Мәҫәлән, күптән түгел социологтар сүп-сар реформаһын тормошҡа ашырыу буйынса онлайн-һорау алыу үткәргән. Һөҙөмтә күрһәтеүенсә, халыҡтың күпселеге сүп-сарҙы төрҙәргә бүлергә әҙер, әммә бының өсөн махсус контейнерҙар ҡуйыу шарт тип билдәләгән. Ә ундай мөмкинлек респонденттарҙың 14 процентында ғына бар. Бынан тыш, сығарылыш класс уҡыусыларының мәктәпте тамамлағандан һуң ниндәй юғары уҡыу йортон һайлауы, ни өсөн республикала ҡалыу-ҡалмауына анализ яһалды. Шулай уҡ бәләкәй һәм урта эшҡыуарлыҡты борсоған байтаҡ һорау йыйылды, шуға бизнес-шерифтар ҡатнашлығында семинар үтте.